***V/H/S/85*** הוא סרט אימה ו-Found Footage אונתולוגי אמריקאי משנת 2023 המשמש כחלק השישי בסדרת סרטי V/H/S (אנ'). את הסרטים הקצרים ביימו דיוויד ברוקנר (אנ'), סקוט דריקסון (אנ'), ג'יג'י סול גוררו (אנ'), נטשה קרמני (אנ') ומייק פי. נלסון.

הסרט הוקרן לראשונה בפסטיבל Fantastic Fest (אנ') בספטמבר 2023 וזכה לביקורות מהללות. בהמשך, הסרט הופץ על ידי חברת הזרמת המדיה Shudder (אנ') ב-6 באוקטובר 2023.

עלילה
-----

### העתק מושלם / סיפור המסגרת

* בוים על ידי דיוויד ברוקנר (אנ').
* נכתב על ידי אוון דיקסון.

קריין מציג סרט תיעודי על קבוצת מדענים באוניברסיטת "Stamer" החוקרים ייצור משנה צורה, אותו הם מכנים "רורי".

### לא לקום

* נכתב ובוים על ידי מייק פי. נלסון.

שבעה חברים - רוב הצלם, אנה, אחותו של רוב, ג'רד, בן זוגה של אנה, דרו, רובין, קווין וקלי מטיילים בקרוון ומקימים מחנה בסמוך לאגם. הקבוצה מתעלמת משלטי אזהרה האוסרים למטיילים להיכנס למים. רוב, דרו, רובין, קווין וקלי מפליגים על גבי האגם עם סירה בזמן שאנה וג'רד נשארים מאחור. בזמן שהחבורה עושה סקי מים, הם מותקפים על ידי צלף שצולף בהם מרחוק והם מתים. זמן מה לאחר מכן, החבורה מתעוררת לחיים, ללא שום פציעה על גופם וחוזרים לחוף. בהגיעם, הם מגלים שעל הקרוון שלהם רוססה הספרה "7" בספרות רומיות. בנוסף, הקבוצה מוצאת את גופותיהם של אנה וג'רד. הניצולים מסיקים שבמים יש כוח שמחזיר אותם לחיים ושמכיוון רק הם שהו באגם, הם היחידים שניצלו. הסרט מסתיים כשהחבורה מחליטה למצוא את הצלף ולנקום את מותם של אנה וג'רד.

### העתק מושלם / סיפור המסגרת

בחזרה לסיפור המסגרת, הסרט התיעודי חושף שרורי נמצא והובא למעבדה. שם, צוות חוקרים בהנהגת ד"ר ספרטלינג מנסים לחשוף את רורי לתרבות האנושית בעזרת כליאתו בחדר עם טלוויזיה קטנה שמציגה תשדירים שונים ובין היתר, תוכניות התעמלות. ספרטלינג משוכנע שהצוות בסופו של דבר יצליח לתקשר עם רורי.

### אל המוות

* נכתב ובוים על ידי ג'יג'י סול גוררו (אנ').

צוות חדשות מקסיקני מתכונן לשידור ברשת הספרדית "Ahorita TV". במהלך השידור, רעידת אדמה מכה במקסיקו סיטי (אנ') וכל הצוות נהרג, מלבד הצלם לואיס. לואיס מחולץ מהריסות המבנה על ידי צוות חילוץ וביחד איתם, מנסה לברוח מהמקום, אך מגלה שהכניסה נאטמה בהריסות. אחד מחברי צוות ההצלה, חוויאר, נפצע באופן אנוש בעקבות רעידה עוקבת ומכריח את אחת מחברות הצוות, קרלה להוציא אותו להורג כדי לחסוך מעצמו מאת הכאב. קרלה, לואיס ושני גברים נוספים בצוות בשם מיגל ואדי מצליחים למצוא חלל נסתר אליו הם מגיעים בזחילה. מתגלה שקירות החלל מלאים בגולגולות ובמרכז ישנו פסל של אל בשם "מיקטלנטקוטלי". מיקטלנטקוטלי משתלט על גופו של אדי, הורג את מיגל ולאחר מכן תולש את לבו של אדי מגופו ואוכל אותו. תחת השפעתו של מיקטלנטקוטלי, קרלה הורגת את לואיס ומציעה את לבו כקורבן עבור מיקטלנטקוטלי. קירות החדר קורסים וכתבת חדשות שעומדת מחוץ לבניין מסקרת את האירוע ומסיימת במשפט "היום, ה-19 בספטמבר, סביבות השעה 7:20 בבוקר יהיה יום שלא יישכח".

### העתק מושלם / סיפור המסגרת

בחזרה לסיפור המסגרת, גופו של רורי משתנה והוא נראה כאדם אנושי. הסרט התיעודי קופץ לראיונות שנערכים עם מדענית בשם ד"ר גרייסון, שעזבה את צוות המחקר. גרייסון מציינת שכאשר רורי חשף את יכולות שינוי הצורה שלו, ספרטלינג היה צריך להיזהר יותר.

### TKNOGD

* בוים על ידי נטשה קרמני (אנ').
* נכתב על ידי זואי קופר.

אמנית בשם אדה לובלייס מציגה מופע בתיאטרון. במופע, אדה מסבירה לקהל שהאנושות הרגה את אלוהים והחליפה אותו בישות בשם "אל הטכנולוגיה". לאחר ההסבר, אדה מציגה סרטון המציג סביבת מציאות מלאכותית שמאפשרת למשתמש להתקיים בו זמנית גם בעולם האמיתי וגם בעולם הדיגיטלי. אדה מחליטה להדגים לקהל וחובשת על עצמה קסדת VR, כפפות וחליפת גוף. במקביל, סרטון אחר מוצג ובו אדה נראית משוטטת בעולם הדיגיטלי. אדה לוחשת מעין לחש מיסטי במטרה לזמן את אל הטכנולוגיה וכשזה לא עובד, היא מתגרה בו וקוראת לו "מיתוס". מיד לאחר מכן, דמות מסתורית מופיעה על המסך ואדה מנסה להסיר מעצמה את הקסדה והכפפות, אך ללא הצלחה. הדמות תוקפת את אדה והפציעות שהיא סופגת בעולם הדיגיטלי מופיעות גם בעולם האמיתי. בסופו של דבר, אדה מתה מפציעותיה והקהל קם במחיאות כפיים, חושב שמדובר בחלק מההופעה. הצלם מסיר את הקסדה מראשה של אדה ומגלה שהחימום בקסדה המיס את חלקו העליון של ראשה של אדה.

### העתק מושלם / סיפור המסגרת

בחזרה לסיפור המסגרת, רורי מצמיח מגופו מעין זרועות תמנון עם קוצים בקצוות. בהמשך, מתברר שאותן זרועות נקראות "מרגישות". גרייסון חוששת שיישויות תבונתיות שתבונתן עולה על זאת של בני האדם, יראו בבני האדם כלא יותר מבעלי חיים וחוששת שרורי הוא דוגמה לישות תבונתית כזאת.

### אמברוסיה

* נכתב ובוים על ידי מייק פי. נלסון.

משפחת ווירגלי מארחת אירוע בביתה עבור חגיגות לבת המתבגרת במשפחה, רות, שמצלמת את האירוע ביחד עם בן דודה, ג'יימס. אחיה הצעיר של רות, אדם יורה בה עם אקדח מים, אותו הוא קיבל לפי טענתו מ"אישה שנהגה בקראוון". באותו הערב, המשפחה חושפת שהיא חוגגת מסורת משפחתית שקיימת אצלם במשך דורות - רציחתם של שבעה אנשים, מעין טקס התבגרות שרות השלימה. רות מציגה לנוכחים הקלטה שלה רוצחת שבעה אנשים על גדותיו של אגם (הסרט הקצר "לא לקום"). לפתע, סירנות משטרה נשמעות ברקע וניידות מקיפות את בית המשפחה. המשפחה מחמשת את עצמה במטרה להילחם בשוטרים ואמה של רות מזכירה לה שאם היא תילקח מהבית בחיים היא תביא בושה לכל המשפחה. המשטרה נכנסת לבית ויורה בכל משפחתה של רות. רות הורגת את ג'יימס לאחר שהאחרון מתוודה שהוא מפחד להתעמת עם המשטרה. רות נורית על ידי שוטר, וכששוטרת אחרת באה לבדוק את גופתה, רות מתעוררת לחיים ובהלם שנוצר היא יורה בה. רות מנסה להתאבד על ידי ירייה בראשה, אך היא נשארת בחיים. בסופו של דבר, רות נעצרת על ידי המשטרה ונלקחת מהמקום. הסרט קופץ לרובין, אחת הקורבנות מהסרט הקצר הראשון, שממלאת אקדח מים עם מים מהאגם.

### העתק מושלם / סיפור המסגרת

בחזרה לסיפור המסגרת, גרי, אחד המדענים מגלה שרורי השתנה לכפיל מדויק שלו ונכנס לחרדה, מכיוון שגרי הוא היחיד בקבוצה שמעולם לא נפגש עם רורי פנים מול פנים ועל כן, רורי לא יכל לדעת איך גרי נראה. גרי מסיק שרורי מסוגל לראות מבעד למראה הדו-כיוונית בחדר. גרייסון מביעה דאגה בקשר ליכולותיו של רורי, ספרטלינג רואה בזה כנס ומסיק שרורי משנה את צורתו במטרה ליצור איתם קשר. גרייסון מסבירה לצוות יוצרי הסרט בראיון שספרטלינג "לא היה צריך לעבור מה שעבר, אבל הוא הביא את זה על עצמו". בסוף הראיון, גרייסון מביעה צער על האנשים שספרטלינג "הרג ביחד איתו".

### הריגה חלומית

* בוים על ידי סקוט דריקסון (אנ').
* נכתב על ידי סקוט דריקסון (אנ') וסי. רוברט קרגייל (אנ').

רוצח פורץ לבית בלילה והפריצה מוצגת לצופים מנק' המבט של הרוצח. האישה המתגוררת בבית נשמעת מצלצלת למוקד החירום, אך הרוצח מוצא אותה. הרוצח קושר אותה עם סרט דביק, משסף את גרונה עם סכין חשמלית ולאחר מכן מוציא את עינייה בעזרת סכין קפיצית. לאחר שהמשטרה מגיעה לבית, ווין, הבלש הראשי אומר לשותפו, בובי שזירת הרצח מזכירה זירת רצח המוצגת בקלטת וידאו שהוא קיבל מספר שבועות קודם לכן בדואר. סרטון נוסף, גם הוא מנק' מבטו של הרוצח מציג את הרוצח פולש לבית נוסף. בבית, הרוצח נלחם עם הדייר שגר בו, כורת את אצבעותיו והורג אותו. הרוצח לאחר מכן כורת חתיכה מרגלו של הדייר ופותח לרווחה את חזהו. המשטרה מגיעה לבית וויין מסביר לבובי בשנית שהוא ראה את אותה זירת הרצח בקלטת וידאו שנשלחה אליו מספר ימים קודם לכן. ווין מנסה למצוא את האדם ששולח את הקלטות ועוצר את גונת'ר, בנו של בובי. ווין חוקר את גונת'ר אודות הקלטות וגונת'ר משיב שהוא ראה את הרציחות בחלומותיו בזמן שישן ושהחלומות שלו מתגשמים לעולם הגשמי באמצעות קלטות וידאו. גונת'ר שלח את הקלטות למשטרה במטרה להזהיר אותם. ווין לא מאמין לסיפורו של גונת'ר, אבל בובי מסביר לו שלמשפחתם ישנו כוח על חושי דרכו הם רואים את העתיד. אחותו של בובי התאבדה לאחר שלקתה בשיגעון בזכות אותו הכוח ושגוון, בת דודתו של גונת'ר, חלמה את אותם החלומות כשאחיה נחטף. קלטת נוספת מגיעה לתחנה ובה מוצג רצח שלישי בו גופה של הקורבן הושחט לחלוטין. ווין ובובי מזהים את הבית מהקלטת ויוצאים אליו במטרה לחקור. מחוץ לבית, ווין מתעמת עם בובי בקשר לרציחות: מתברר שהאישה שנרצחה בקלטת הראשונה והאישה שנרצחה בקלטת האחרונה, שתיהן האשימו את בובי בתקיפה מינית ומעקב אחריהן, ושהאדם בקלטת השנייה הוא אותו עורך דין שייצג את שתי הנשים בתלונה נגד בובי. ווין מסביר שבובי נאלץ להתפטר מהמשטרה לאחר התקרית עם שתי הנשים. בזמן שווין מפציר בבובי להיות כנה איתו, בובי יורה בווין בראשו והורג אותו. בובי נכנס לבית במטרה ליישם את הרצח שהופיע בחלומו של גונת'ר. בחזרה בתחנת המשטרה, בובי מציץ במשקפיים שתיעדו את הרצח ולומד שהמשקפיים בעצם תיעדו את החלום שהוא חלם קודם לכן. בובי מוצא בתחנה את גונת'ר, שמסיק שאביו הוא הרוצח. גונת'ר חושף שהוא יודע איך הכל יסתיים מכיוון שהוא חלם את זה קודם לכן. בובי מנסה להרוג את גונת'ר, אך שוטרים נוספים מגיעים ומנסים לירות בבובי, אך הוא הורג את כולם. בסופו של דבר, גונת'ר הורג את אביו.

### העתק מושלם / סיפור המסגרת

בחזרה לסיפור המסגרת, רורי מפסיק להגיב לגירווים ולכן ספרטלינג מסיק שהוא חולה. גרייסון לא מסכימה איתו וטוענת שאם רורי אכן אינטליגנט כמו שספרטלינג טוען, אז הוא יכול לשטות בהם. בהמשך הערב, גרייסון עוזבת את הצוות ומפצירה באנשים אחרים לעזוב ביחד איתה, אך הם מסרבים. הקריין בסרט חושף שאמנם לרשויות יש תיעוד חלקי ממצלמות האבטחה במקום שמתעד מה קרה לצוות, צוות הסרט לא יקרין אותו מחשש שהאלימות הגרפית המוצגת בו תזעזע את הצופים. המסך מחשיך וכתובית חושפת שהסרט הבא שייך בלעדית לאוניברסיטת "Stamer" ושחל עליו חוק זכויות יוצרים.

לאחר שגרייסון עוזבת את הקבוצה, ספרטלינג שולח את גרי לחדרו של רורי כדי להזריק לו אדרנלין. לפני שגרי מצליח להזריק, רורי תוקף אותו בעזרת אחת מזרועותיו וכורך אותה סביב זרועו של גרי. ספרטלינג ופורטר מצליחים להוציא את גרי מהחדר, אך רורי שולח עוד זרוע לכיוונו של גרי ומושך אותו אליו לחדר, הורג אותו. פורטר גם היא מתה בידיו של רורי. ספרטלינג והצלם מנסים לברוח, אבל בגלל הדם על ידו של ספרטלינג, הסורק שמחובר לדלת לא מצליח לזהות את טביעת ידו של ספרטלינג. זרועו של רורי נמתחת עד לקצה המסדרון והורגת את השניים. רורי לאחר מכן מושך את גופתו של הצלם אליו לחדר, שם הוא משתנה לייצור חייזרי ומשתמש בגופה כמעין משקולת, בכך הוא מחקה את המנחה בתוכנית ההתעמלות בטלוויזיה.

הפקה
----

באוקטובר 2022, Bloody Disgusting (אנ') חשפו שהסרט V/H/S/85 מצולם גב אל גב עם הסרט V/H/S/99. דיוויד ברוקנר (אנ'), סקוט דריקסון (אנ'), ג'יג'י סול גוררו (אנ'), נטשה קרמני (אנ') ומייק פי. נלסון נשכרו לביים ושג'וש גולדבלום, בראד מיסקה (אנ'), ברוקנר, צ'אד וילהלה (אנ'), מאט בטינלי-אולפין, טיילר ג'ילט (אנ') וג'יימס הריס ישמשו כמפיקי הסרט.

### צילומים

צילומי הסרט החלו באפריל 2022. באוקטובר 2022, דריקסון חשף שהסרט הקצר בביומו (הריגה חלומית) כבר צולם במלואו.

הפצה
----

הסרט הופץ באופן בלעדי על ידי חברת הזרמת המדיה Shudder (אנ') ב-6 באוקטובר 2023, לאחר הקרנת הבכורה שלו בפסטיבל Fantastic Fest (אנ') ב-22 בספטמבר 2023.

ביקורות
-------

האתר Rotten Tomaotes העניק לסרט ציון של 75% טריות על סמך 44 ביקורות.

האתר Metacritic העניק לסרט ציון של 53/100 על סמך 5 ביקורות.

קישורים חיצוניים
----------------

* "V/H/S/85", במסד הנתונים הקולנועיים IMDb (באנגלית)
* "V/H/S/85", באתר Rotten Tomatoes (באנגלית)
* "V/H/S/85", באתר Metacritic (באנגלית)
* "V/H/S/85", במסד הנתונים הקולנועיים KinoPoisk (ברוסית)

 "V/H/S/85", במסד הנתונים הקולנועיים IMDb (באנגלית)

הערות שוליים
------------

1. ↑  Brandy Clark, 'V/H/S/85' Announced With David Bruckner, Scott Derrickson & More Directing, Collider, ‏2022-10-08 (באנגלית)
2. ↑  Jeremy Dick, V/H/S/85 in the Works at Shudder With David Bruckner, Scott Derrickson & More, MovieWeb, ‏2022-10-08 (באנגלית)
3. ↑  John Squires, ‘V/H/S/85’ Teaser Trailer – Rewind Back to the 1980s on Shudder This October!, Bloody Disgusting!, ‏2023-08-23 (באנגלית)
4. ↑  Lauren Anderson, 'V/H/S/99' Will Feature the Return of Raatma: New York Comic Con 2022, Showbiz Cheat Sheet, ‏2022-10-08 (באנגלית אמריקאית)
5. ↑  Brad Miska, ‘V/H/S/85’ – Franchise Rewinds Back to the 1980s!, Bloody Disgusting!, ‏2022-10-08 (באנגלית אמריקאית)
6. ↑  Brady Entwistle, New V/H/S Horror Movie Coming From Hellraiser & Sinister Directors, ScreenRant, ‏2022-10-10 (באנגלית)
7. ↑  New V/H/S Film Reportedly Being Filmed for Shudder, Horror (באנגלית)
8. ↑  Kevin Swanstrom, V/H/S 4: Sequel Possibly Revealed In Now-Deleted Instagram Post, ScreenRant, ‏2022-04-22 (באנגלית)
9. ↑  , X (formerly Twitter)
10. ↑  Brad Miska, ‘V/H/S/85’ to World Premiere at Fantastic Fest! [Image], Bloody Disgusting!, ‏2023-08-15 (באנגלית אמריקאית)
11. ↑  V/H/S/85 - Rotten Tomatoes, www.rottentomatoes.com, ‏2023-10-06 (באנגלית)
12. ↑  V/H/S/85, www.metacritic.com (באנגלית)